Inperking wink vir oningeëntes in Oostenryk  Oostenrykse burgers neem hul kinders om teen die koronavirus ingeënt te word. (Foto: Joe Klamar / AFP) Oostenrykers wat nie ingeënt is nie sal van Maandag ingeperk word ná ’n rekordtoename in nuwe Covid-19-gevalle. Dit sal die eerste keer wees dat ŉ Europese land slegs oningeënte mense inperk. Kansellier Alexander Schallenberg het die situasie Sondag tydens ŉ nuuskonferensie as “ernstig” beskryf en sê die besluit is nie ligtelik geneem nie. “Dis ongelukkig nodig,” het hy gesê. Oostenryk se inperking behels dat mense wat nie teen die virus ingeënt is of kan bewys dat hulle onlangs van die virus herstel het nie, nie toegelaat sal word om hul huise te verlaat nie. Dit sluit kinders ouer as 12 jaar oud in. Hierdie mense mag wel hul huise verlaat om noodsaaklike voorrade aan te koop, vir mediese behandeling en om te oefen. Dit is egter nie duidelik of hulle in gimnasiums toegelaat sal word nie. Owerhede sal die inperking oor die volgende tien dae afdwing deur patrollies en lukrake inspeksies. Diegene wat die inperkingsregulasies oortree, kan ŉ boete van 500 euro (sowat R8 700) opgelê word. Dié wat weier om bewys te lewer dat hulle wel ingeënt is of onlangs van Covid-19 herstel het, kan egter tot drie keer soveel beboet word. Schallenberg het in die lig hiervan opnuut ŉ beroep op landsburgers gedoen om hulself te laat inent. Wene, Oostenryk se hoofstad, het Maandag begin om kinders tussen vyf en 11 jaar oud in te ent. Sowat 65% van die land het al die entstof ontvang – minder as die gemiddelde 67% in die res van Europa. Honderde mense het Sondag tydens Schallenberg se aankondig buite die kansellierskantoor saamgedrom om teen gedwonge inenting te betoog. Die regering het Vrydag aangekondig dat inenting voortaan verpligtend vir alle gesondheidswerkers in die land sal wees. Minstens 11 700 mense het sedert die aanvang van die pandemie weens Covid-19-verwante komplikasies in Oostenryk gesterf. Nuwe virusgevalle het Saterdag tot 13 000 geklim. Ander Europese lande oorweeg tans ook nuwe en/of strenger inperkingsregulasies om nuwe infeksiegetalle te beperk.